NARIADENIE KOMISIE (ES) č. 1850/2004
z 25. októbra 2004,
ktorým sa mení a dopĺňa nariadenie Komisie (ES) č. 1117/2004, ktorým sa stanovuje výmenný kurz uplatniteľný v roku 2004 na určitú priamu pomoc a opatrenia štrukturálnej alebo environmentálnej povahy v Českej republike, v Estónsku, na Cypre, v Lotyšsku, v Litve, v Maďarsku, na Malte, v Poľsku, v Slovinsku a na Slovensku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Komisie (ES) č. 751/2004 z 22. apríla 2004, ktorým sa stanovujú určité rozhodujúce skutočnosti pre výmenný kurz v roku 2004 pre Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko v dôsledku ich pristúpenia k Európskej únii (1), najmä na jeho článok 1 druhý pododsek,
keďže:
(1)
Výmenný kurz uvedený v prílohe k nariadeniu Komisie (ES) č. 1117/2004 (2) je uplatniteľný na režimy podpory, pre ktoré bola rozhodujúca skutočnosť pre výmenný kurz stanovená v uvedených členských štátoch k 1. máju 2004 na základe nariadenia Komisie (ES) č. 751/2004.
(2)
Po zmene a doplnení nariadenia (ES) č. 751/2004 nariadením (ES) č. 1843/2004 je rozhodujúca skutočnosť pre výmenný kurz, ktorý sa má uplatňovať v roku 2004 v Českej republike, v Estónsku, na Cypre, v Lotyšsku, v Litve, v Maďarsku, na Malte, v Poľsku, v Slovinsku a na Slovensku na účely prevodu na národnú menu platby na plochu pre škrupinové ovocie, ustanovenej v hlave IV kapitole 4 nariadenia Rady (ES) č. 1782/2003 (3), ktorým sa stanovujú spoločné pravidlá pre režimy priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú niektoré nariadenia, stanovená na deň vstupu do platnosti Zmluvy o pristúpení z roku 2004.
(3)
Nariadenie (ES) č. 1117/2004 sa neodvoláva na platbu na plochu pre škrupinové ovocie ustanovenú v hlave IV kapitole 4 nariadenia (ES) č. 1782/2003. Je však potrebné stanoviť, aby kurzy stanovené v prílohe nariadenia (ES) č. 1117/2004 boli uplatniteľné aj na platbu na plochu pre škrupinové ovocie.
(4)
V dôsledku toho je potrebné zmeniť a doplniť nariadenie (ES) č. 1117/2004,
PRIJALA TOTO NARIADENIE:
Článok 1
K článku 1 prvému pododseku nariadenia (ES) č. 1117/2004 sa vkladá toto písm. e):
„e)
platba na plochu pre škrupinové ovocie ustanovená v hlave IV kapitole 4 nariadenia (ES) č. 1782/2003“.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 25. októbra 2004